Imtella' April 4, 2021 - Aġġornata 4 Ta' April, 2021 3:53pm Filwaqt li huma ħafna dawk li żaru Għar Ħasan, fil-limiti ta' Birżebbuġa, mhux kulħadd jirnexxielu jidħol jesplora n-naħa ta' ġewwa tal-għar, u l-maġġoranza jaslu sal-grada viċin id-daħla tal-għar, intenzjonata li tillimita d-dħul fl-għar minħabba l-perikli li jeżistu. Matthew Cassar u Pierre Farrugia ma qatgħux qalbhom mill-ispazji ristretti, l-art imħarbta u d-dlam, u daħlu jesploraw kull rokna ta' dan l-għar li miegħu hemm marbuta leġġenda ta' tfajla Maltija li nsterqet u nżammet priġuniera fih. L-avventura tagħhom ġiet iffilmjata u mxandra fuq il-midja soċjali biex jaqsmu din l-esperjenza ma' kulħadd. Fil-filmat huma jisħqu fuq l-importanza li wieħed jaħseb fis-sigurtà billi jilbes it-tagħmir neċessarju, ma jmurx waħdu, u javża lil xi ħadd fejn ikun beħsiebu jmur. Jagħmlu wkoll appell biex in-nies li jżuru dawn il-postijiet jibżgħu għalihom, hekk kif f'partijiet tal-għar sabu l-iskart u anki ħafna taħżiż fuq il-ħitan.